T. Cabaj, poslanec: (2001-09-11):
J. Migaš, predseda NR SR: Najprv budeme hlasovať, pán predseda klubu, najprv budeme hlasovať o doplnení programu. (Ruch v sále.) Čiže, panie poslankyne, páni poslanci, najprv rozhodneme o zaradení uvedených zákonov do skráteného konania, potom by sme, zaradíme na skrátené konanie aj kompetenčný zákon, tzv. kompetenčný zákon, a potom budeme o ňom rokovať v prvom čítaní. Vyhlasujem 5-minútovú prestávku. (Päťminútová prestávka.) J. Migaš, predseda NR SR: Panie poslankyne, páni poslanci, teraz pristúpime k hlasovaniu o jednotlivých návrhoch, ktoré som predniesol. Najprv budeme hlasovať o zaradení na skrátené konanie tlačí 1161, 1163, 1164, 1165, 1166 a 1167. Panie poslankyne, páni poslanci, prezentujme sa a hlasujme o tomto mojom návrhu. Čiže hlasujeme o zaradení na skrátené konanie uvedených tlačí. Hlasujeme. (Hlasovanie.) Prítomných je 85 poslancov, za 82, proti 1, zdržal sa 1, nehlasoval 1. Konštatujem, že tento návrh sme schválili. Teraz budeme hlasovať o mojom návrhu, aby sme zlúčili rozpravu k skráteným legislatívnym konaniam. Prezentujme sa a hlasujme. Hlasujeme. (Reakcia z pléna.) Zlúčenie rozpravy ku všetkým zákonom, ktoré sa majú prerokovať v skrátenom legislatívnom konaní. Hlasujeme. (Hlasovanie.) Prítomných je 120 poslancov, za 85, proti 33, zdržali sa 2, všetci hlasovali. Konštatujem, že tento návrh sme schválili. Teraz pristúpime k hlasovaniu o návrhu na predĺženie rokovacích dní zajtra a na budúci týždeň do 21.00 hodiny, t. j. až do skončenia tejto schôdze, s tým, že rokovanie na budúci týždeň začneme v pondelok 17. septembra o 13.00 hodine. Prezentujme sa a hlasujme. Hlasujeme. (Hlasovanie.) Prítomných je 120 poslancov, za 83, proti 30, zdržalo sa 5, nehlasovali 2. Konštatujem, že sme návrh schválili. Panie poslankyne, páni poslanci, v rokovaní 51. schôdze budeme teraz pokračovať hlasovaním o tých prerokovaných návrhoch zákonov, o ktorých sme nehlasovali. Najskôr budeme hlasovať o návrhu poslanca Národnej rady Slovenskej republiky Tomáša Galbavého na vydanie zákona, ktorým sa mení zákon č. 140/1961 Zb. Trestný zákon v znení neskorších predpisov (tlač 1099) . Najskôr budeme hlasovať podľa § 73 ods. 3 zákona o rokovacom poriadku. Prosím spravodajcu pána poslanca Orosza, aby návrh uviedol. Čiže hlasujeme o tlači 1099. L. Orosz, poslanec: Dovolím si predložiť návrhy, aby sa Národná rada Slovenskej republiky uzniesla na tom, že bude pokračovať v rokovaní o tomto návrhu zákona v druhom čítaní. J. Migaš, predseda NR SR: Prezentujme sa a hlasujme. Hlasujeme, aby sme uvedený zákon prerokovali v druhom čítaní. (Hlasovanie.) Prítomných je 122 poslancov, za 74, proti 8, zdržalo sa 40, všetci hlasovali. Konštatujem, že Národná rada sa uzniesla, že tento návrh zákona prerokuje v druhom čítaní. Teraz druhé hlasovanie, nech sa páči. L. Orosz, poslanec: V súlade s rozhodnutím predsedu Národnej rady Slovenskej republiky odporúčam, aby sme rozhodli o tom, že návrh bude pridelený na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre obranu a bezpečnosť a Výboru Národnej rady Slovenskej republiky pre ľudské práva a národnosti. Zároveň navrhujem, aby za gestorský výbor sme určili Ústavnoprávny výbor Národnej rady Slovenskej republiky. A čo sa týka lehoty, aby sme lehotu určili pre výbory na prerokovanie do 11. októbra tohto kalendárneho roka a pre gestorský výbor do 16. októbra tohto kalendárneho roka. J. Migaš, predseda NR SR: Prezentujme sa a hlasujme. (Hlasovanie.) Prítomných je 121 poslancov, za 115, proti nikto, zdržali sa 3, nehlasovali 3. Konštatujem, že sme tento návrh schválili. Nasleduje hlasovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 318/1992 Zb. o dani z dedičstva, dani z darovania a dani z prevodu a prechodu nehnuteľností v znení neskorších predpisov (tlač 1025). Prosím spravodajcu poslanca Maňku, aby zaujal miesto určené pre spravodajcov. Nech sa páči, prvé hlasovanie podľa § 73 ods. 3. Nech sa páči. V. Maňka, poslanec: Prvé hlasovanie bude o tom, že Národná rada odporučí tento návrh prerokovať v druhom čítaní. Prosím o mojom návrhu dať hlasovať. (Reakcia z pléna.) Áno, tlač 1025. J. Migaš, predseda NR SR: Urobím krátku technickú prestávku, pretože pán podpredseda nemá hlasovaciu kartu. Prosím, vystavte mu ju. (Reakcie z pléna.) (Technická prestávka.) J. Migaš, predseda NR SR: Umožnite hlasovať pánu podpredsedovi, na to potrebuje hlasovaciu kartu. Pán podpredseda, môžeme? Tak budeme pokračovať v hlasovaní. Nech sa páči, pán spravodajca. Nech sa páči, prvé hlasovanie, potom druhé. V. Maňka, poslanec: Prvé hlasovanie v zmysle § 73 ods. 3 písm. c) rokovacieho poriadku je o tom, že Národná rada odporučí tento návrh prerokovať v druhom čítaní. J. Migaš, predseda NR SR: Hlasujeme o tomto uznesení. (Hlasovanie.) Prítomných je 125 poslancov, za 78, proti 5, zdržalo sa 39, nehlasovali 3. Konštatujem, že Národná rada sa uzniesla, že tento návrh zákona prerokuje v druhom čítaní. Teraz druhé hlasovanie. V. Maňka, poslanec: Odporúčam v zmysle § 74 ods. 1 zákona o rokovacom poriadku a v súlade s rozhodnutím predsedu Národnej rady č. 1174 z 13. 6. 2001 prideliť v druhom čítaní tento návrh výboru pre financie, rozpočet a menu, ústavnoprávnemu výboru, výboru pre pôdohospodárstvo a výboru pre verejnú správu. Za gestorský výbor navrhujem výbor pre financie, rozpočet a menu. Zároveň odporúčam, aby výbory uvedený návrh prerokovali do 11. októbra 2001 a gestorský výbor do 16. októbra 2001. Prosím o mojom návrhu, vážený pán predseda, dať hlasovať. J. Migaš, predseda NR SR: Hlasujeme. Hlasujeme. (Hlasovanie.) Prítomných je 126 poslancov, za 118, proti 1, zdržali sa 3, nehlasovali 4. Konštatujem, že Národná rada pridelila návrh tohto zákona výborom, určila gestorský výbor a príslušné lehoty na jeho prerokovanie v druhom čítaní. Ďakujem. Ďalej budeme hlasovať o vládnom návrhu zákona o dani z dedičstva, dani z darovania a dani z prevodu nehnuteľností (tlač 1153). Opakujem, tlač 1153 . Nech sa páči, pán spravodajca, uveďte hlasovanie k tomuto zákonu. V. Maňka, poslanec: Na základe vystúpenia pána poslanca Maxona v rozprave dám najprv hlasovať v zmysle § 73 ods. 3 písm. a) o návrhu pána poslanca Maxona – vrátiť návrh zákona na dopracovanie. J. Migaš, predseda NR SR: Hlasujeme o návrhu pána poslanca Maxona. Hlasujeme o návrhu pána poslanca Maxona. (Hlasovanie.) Prítomných je 128 poslancov, za 57, proti 44, zdržalo sa 21, nehlasovalo 6. Konštatujem, že sme tento návrh neschválili. Nech sa páči, teraz hlasovanie podľa § 73 ods. 3. V. Maňka, poslanec: Áno, pán predseda. Podľa tohto paragrafu navrhujem Národnej rade, aby odporučila tento návrh prerokovať v druhom čítaní. J. Migaš, predseda NR SR: Prezentujme sa a hlasujme. Hlasujeme o vládnom návrhu, aby bol prerokovaný v druhom čítaní. Hlasujeme o tlači 1153. (Hlasovanie.) Prítomných je 128 poslancov, za 56, proti 37, zdržalo sa 31, nehlasovali 4. Konštatujem, že sme tento návrh neschválili, čiže nebudeme pokračovať v rokovaní o tomto vládnom návrhu zákona. Pristúpime k hlasovaniu o návrhu poslanca Národnej rady Slovenskej republiky Jozefa Kalmana na vydanie zákona o Slovenskom ľudovom umeleckom kolektíve (tlač 985). Pán poslanec Števček, nech sa páči. Najprv hlasovanie podľa § 73 ods. 3 a potom druhé hlasovanie. Nech sa páči. P. Števček, poslanec: Áno. Vážený pán predseda, vážené panie kolegyne, páni kolegovia, prosím, aby sme hlasovali podľa § 73 ods. 3 písm. c) zákona o rokovacom poriadku s návrhom prerokovať predložený návrh v druhom čítaní. J. Migaš, predseda NR SR: Hlasujeme o tomto návrhu pána spravodajcu. Hlasujeme. Hlasujeme, aby sme poslanecký návrh pána poslanca Kalmana prerokovali v druhom čítaní. Hlasujeme. (Hlasovanie.) Prítomných je 127 poslancov, za 75, proti 1, zdržalo sa 51, všetci hlasovali. Konštatujem, že sme tento návrh schválili, čiže budeme rokovať o tomto návrhu zákona v druhom čítaní. Nech sa páči, druhé hlasovanie. P. Števček, poslanec: Ďakujem. Druhé hlasovanie je, prosím, pán predseda, o tom, že Národná rada Slovenskej republiky v súlade s rozhodnutím predsedu Národnej rady prideľuje predložený návrh zákona na prerokovanie Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre kultúru a médiá. Pán kolega Bajan ešte v rozprave navrhol, aby návrh dostal aj Výbor Národnej rady Slovenskej republiky pre financie, rozpočet a menu. Čiže navrhujem najprv hlasovať o návrhu pána Bajana. (Reakcie z pléna.) Prosím? J. Migaš, predseda NR SR: Pán spravodajca, ja dám hlasovať naraz o tom, čo navrhol výbor, aj o tom, čo doplnil pán poslanec Bajan, čo ste uviedli. Čiže dám naraz hlasovať o pridelení výborom, ale ešte lehotu, nech sa páči, uveďte lehotu na prerokovanie. P. Števček, poslanec: Áno. Za gestorský výbor je určený Výbor Národnej rady pre kultúru a médiá s tým, aby ho určené výbory, ktorým bol predmetný návrh pridelený, prerokovali v lehote do 11. októbra 2001 a gestorský výbor do 16. októbra 2001. Prosím, dajte hlasovať, pán predseda. J. Migaš, predseda NR SR: Budeme hlasovať o pridelení, určení gestorského výboru s tým, že rozširujeme pridelenie výborom o výbor pre financie, rozpočet a menu, a o určení lehoty. Prezentujme sa a hlasujme. Hlasujeme. (Hlasovanie.) Prítomných je 127 poslancov, za 117, proti nikto, zdržali sa 5, nehlasovalo 5. Konštatujem, že sme tento návrh schválili. Ďakujem. Nasleduje hlasovanie o návrhu skupiny poslancov Národnej rady Slovenskej republiky na vydanie zákona o Slovenskej elektrotechnickej komore, o autorizovaných elektrotechnikoch a autorizovaných elektrotechnických inžinieroch (tlač 996). Prosím pána poslanca Hóku, ktorý bol spravodajcom, aby uviedol prvé a druhé hlasovanie. Nech sa páči. L. Hóka, poslanec: Ďakujem, pán predseda. Odporúčam, aby Národná rada Slovenskej republiky prijala k predloženému návrhu zákona uznesenie v súlade s § 73 ods. 3 písm. c) zákona Národnej rady Slovenskej republiky č. 350/1996 Z. z. o rokovacom poriadku, že Národná rada Slovenskej republiky prerokuje návrh zákona v druhom čítaní. J. Migaš, predseda NR SR: Prezentujme sa a hlasujme. Hlasujeme, aby sme uvedený návrh zákona prerokovali v druhom čítaní. (Hlasovanie.) Prítomných je 124 poslancov, za 57, proti 15, zdržalo sa 49, nehlasovali 3. Konštatujem, že sme tento návrh neschválili. Ďakujem pekne. Pokračujeme hlasovaním o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 278/1993 Z. z. o správe majetku štátu v znení neskorších predpisov (tlač 1048). Tlač 1048. Hlasovanie uvedie spravodajca Maňka. Nech sa páči. V. Maňka, poslanec: Budeme hlasovať, aby sa Národná rada uzniesla podľa § 73 ods. 3 písm. c) rokovacieho poriadku na tom, že odporučí tento návrh prerokovať v druhom čítaní. J. Migaš, predseda NR SR: Hlasujeme. V. Maňka, poslanec: Tlač číslo 1048. J. Migaš, predseda NR SR: Hlasujeme o tlači 1048. Hlasujeme o tlači 1048. Spravodajca navrhuje, aby sa tento návrh prerokoval v druhom čítaní. Hlasujeme. (Hlasovanie.) Prítomných je 125 poslancov, za 103, proti 2, zdržalo sa 15, nehlasovalo 5. Konštatujem, že sme tento návrh schválili. Druhé hlasovanie. V. Maňka, poslanec: Odporúčam v zmysle § 74 ods. 1 zákona o rokovacom poriadku a v súlade s rozhodnutím predsedu Národnej rady Slovenskej republiky č. 1174 z 13. 6. 2001 prideliť v druhom čítaní na prerokovanie tento návrh štyrom výborom: výboru pre financie, rozpočet a menu, ústavnoprávnemu výboru, výboru pre pôdohospodárstvo a výboru pre verejnú správu. Za gestorský výbor navrhujem výbor pre financie, rozpočet a menu. Zároveň odporúčam, aby výbory uvedený návrh zákona prerokovali v termíne do 11. októbra 2001 a gestorský výbor do 16. októbra 2001. Prosím o tomto návrhu, pán predseda, dať hlasovať. J. Migaš, predseda NR SR: Prezentujeme sa. Hlasujeme. (Hlasovanie.) Prítomných je 124 poslancov, za 119, proti 1, zdržali sa 3, nehlasoval 1. Konštatujem, že Národná rada pridelila návrh tohto zákona výborom, určila gestorský výbor a príslušné lehoty výborom na jeho prerokovanie v druhom čítaní. Teraz budeme pokračovať v rokovaní o návrhu poslanca Národnej rady Slovenskej republiky Vladimíra Bajana na vydanie zákona, ktorým sa upravia podmienky chovu a držania psov a menia sa zákony č. 40/1964 Zb. Občiansky zákonník v znení neskorších predpisov, zákon č. 140/1961 Zb. Trestný zákon v znení neskorších predpisov, zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 1024). Prosím poslanca Bajana, aby zaujal miesto. Už je prítomný. Pán Slafkovský taktiež. Rokovanie o tomto návrhu zákona sme v piatok prerušili po rozprave. Chce vystúpiť pán poslanec Bajan a zaujať stanovisko? Áno. Nech sa páči, pán navrhovateľ, máte slovo. V. Bajan, poslanec: Ďakujem pekne, pán predseda. Nebudem zdržiavať, pretože medzi desiatimi pozostalými poslancami v piatok poobede sa rozvinula veľmi zaujímavá diskusia. Keďže ju nechcem rekriminovať, chcem len povedať, že veľa z toho, čo tu bolo povedané, bolo tesne vedľa mimo zákona a išlo o také drobné nedorozumenie. Takže naozaj vás prosím v záujme nie seba, nie chovateľov, ale v záujme normálnych občanov, ktorí musia tento problém riešiť, o posunutie do druhého čítania. Ďakujem pekne. (Hlasy z pléna.) J. Migaš, predseda NR SR: Ďakujem, pán navrhovateľ. V. Bajan, poslanec: Je mi vás ľúto, pani kolegyňa. J. Migaš, predseda NR SR: Nech sa páči, zaujmite svoje miesto. Pýtam sa spravodajcu, či chce zaujať stanovisko k rozprave? Áno? Nech sa páči, pán poslanec Slafkovský. Stanovisko po rozprave.